b'\n_START_ARTICLE_\nLuca Pacioli portree\n_START_PARAGRAPH_\n"Luca Pacioli portree" (itaalia keeles Ritratto di Luca Pacioli) on Napolis Capodimonte kunstimuuseumis eksponeeritav renessansiaegne \xc3\xb5limaal; arvatavalt on selle maalinud 1500. aasta paiku itaalia kunstnik Jacopo de\' Barbari._NEWLINE_Maal on tehtud temperatehnikas puutahvlile 99 x 120 cm. Maalil on itaalia matemaatik Luca Pacioli frantsisklase r\xc3\xbc\xc3\xbcs, tema taga paremal on kujutatud tundmatu noormees. Laual Pacioli ees lebab tahvel, mille servale on kirjutatud "EVCLIDES" ("Eukleides"). Tahvlile on joonistatud kriidiga ringi sisse v\xc3\xb5rdhaarne kolmnurk mediaaniga. Avatud raamat on t\xc3\xb5en\xc3\xa4oliselt Eukleidese "Elementide" XIII raamat._NEWLINE_Laual asetsevad j\xc3\xa4rgmised esemed \xe2\x80\x93 kriidit\xc3\xbckk, sirkel, nurgam\xc3\xb5\xc3\xb5dik, tindipott koos stiilusega, must pinal, suletud raamat, millel lebab korrap\xc3\xa4rase dodekaeedri mudel._NEWLINE_Suletud raamat kirjaga "LI.RI.LUC.BUR." (ladina keeles Liber Reverendi Lucae Burgensis ("Auv\xc3\xa4\xc3\xa4rse Luca di Borgo raamat"; Pacioli oli p\xc3\xa4rit Borgo Sansepolcrost) on t\xc3\xb5en\xc3\xa4oliselt Pacioli matemaatikaalane teos "Summa de Arithmetica, Geometria, Proportioni, et Proportionalita" ("K\xc3\xb5ik, mis k\xc3\xa4sitleb aritmeetikat, geomeetriat ja proportsiooni"), mis tr\xc3\xbckiti 1494. aastal Veneetsias._NEWLINE_Laes ripub \xc3\xbcmara kuubi (\xc3\xbcks Arhimeedilisi kehi) klaasmudel, mis on poolenisti t\xc3\xa4idetud veega illustreerimaks kolmekordse peegelduse efekti.\n_START_SECTION_\nTundmatu noormees pildil\n_START_PARAGRAPH_\nKes on pildil paremal kujutatud tundmatu noormees, pole t\xc3\xa4pselt teada. Ta v\xc3\xb5ib olla Urbino hertsog Guidobaldo da Montefeltro, kellele Pacioli oli p\xc3\xbchendanud oma "Summa de Arithmetica \xe2\x80\xa6", saksa maalikunstnik Albrecht D\xc3\xbcrer, v\xc3\xb5i Francesco di Bartolomeo Archinto, kelle portree on eksponeeritud Londoni Rahvusgaleriis.\n_START_SECTION_\nInspireerituna maalist\n_START_PARAGRAPH_\nGruusia kirjanikul Rezo T\xc5\xa1ei\xc5\xa1vilil on novell "Luca Pacioli viimased eluaastad". Arvatavasti just "Luca Pacioli portree" inspireeris teda l\xc3\xb5petama oma loo peategelase unen\xc3\xa4oga, milles too n\xc3\xa4eb Paciolit kui:_NEWLINE_\xe2\x80\x9e\xe2\x80\xa6s\xc3\xbcnget meest, kel oli seljas must kapuutsiga mantel, mida v\xc3\xb6\xc3\xb6tas lihtne kanepin\xc3\xb6\xc3\xb6r. Askeetlikult lihtsalt, ent suursuguselt riietatud mees seisis kurvalt, vaikides, tarkade silmade pilk oli suunatud eemale, tundus, nagu n\xc3\xa4eks ta k\xc3\xb5ike ilma vaatamatagi. See oli Luca Pacioli, geniaalne matemaatik, esimese raamatupidamisalase tr\xc3\xbckis ilmunud teose autor ja surelikest suurima meistri Leonardo da Vinci t\xc3\xb5eline s\xc3\xb5ber. \xe2\x80\x9c_NEWLINE_\xe2\x80\x93 "Luca Pacioli viimased eluaastad", LR 50 /1983'